ससियेल मिडिया एबा समाजारि खौरां बिजों होन्नानै बुङोब्ला सरासनस्रायै गोबाङानो फेसबुक, टुइटार, वाटसाप इनस्ताग्राम बायदि- बायदिखौनो मिथियो । नाथाय ससियेल मिडिया एबा समाजारि खौरां बिजोंखौ आथिखालाव माबोरै बाहायनांगौ बिनि बागै गोबां सुबुंफोरानो मिथिया एबा बुजिनो नाजाया। जायनि थाखाय गोबाङानो ससियेल मिडिया एबा समाजारि खौरां बिजों बाहायनायाव गोबां जेंनाजों मोगा-मोगि जानांनायखौ बांसिन बेरखांनाय नुनो मोन्दों। आथिखालाव सरासनस्रा सुबुंफोरा आखायाव एनद्रयद मबाइल फन लानानैनो ससियेल मिडिया जेरै वाटसाप, इनस्ताग्राम, फेसबुक बायदि बायदिफोराव ओंथि गोयै सावगारि आरो नायथाव जायै सावगारिफोरखौ सेबखांनानै पस्ट खालामनायनि थाखाय मिथिस्लाबा जासे दसे समनि गेजेरावनो जेंनाजों भुगिनांनाय नुथायफोरखौ नुनो मोन्दों। आगु समफोराव जेरैबायदि सुबुंफोरा खौरांफोरखौ मिथिनो थाखाय रेडिअ’, टि भि, रादाब बिलायफोरखौ जथाब- जथाब फरायनो गोनां जायोमोन आथिखालाव नाथाय आखायनि एनद्रयद मबाइल फनआवनो गासै मोजां- गाज्रि खौरांफोरा नुजाथिफैयो। गाज्रि आरो मोजां खौरांफोरखौ साइखनाया साफ्रोमबो नोगोरारिफोरनि बिबान । मख’नाय जायोदि ससियेल मिडिया एबा समाजारि बिजोंफोरखौ बाहायनाया गावबा-गावनि सायाव बांसिन सोनारो। आथिखालनि बादायलु मुगायाव ससियेल मिडियाआ गोबां गोख्रों खारथायजों दावगा लांनायखौ जों नुनो मोन्दों। बादायारि मुगायाव साफ्रोमबो सुबुङानो सम आरो मुगाजों गोरोबना खामानि मावलांनायनि सम फैदों। सम आरो मुगाजों गोरोबना ससियेल मिडिया एबा समाजारि खौरां बिजोंखौ बाहायनो रोङैनि थाखायनो गोबाङानो गोबां जेंनाजों मोगा-मोगि जानांदों बिनि थाखाय साफ्रोमनो ससियेल मिडिया बाहायनायाव सांग्रांथि जानाया साफ्रोमबो सुबुंनिनो बिबान होननानै बुंनो हायो । ससियेल मिडिया एबा समाजारि बिजोंआव ओंथि गोयै जानला मोनला खौरां फोसावनाय एबा सावगारि सेबखांना फोसावनायनि आगोल गावखौ जौसे खेब साननानैसो पस्टखौ होयोब्ला गावहानो मोजां जायो ।